《百字令 送吴梅原夫子北上》
清代·熊琏

骚坛树帜，把诗文、吐尽山川秀气。直恁才高偏不遇，让与膏梁竖子。

白首传经，青灯误老，夜夜藜光里。消磨慧业，从来天意如此。

又同伯道凄凉，担囊独往，迢递三千里。胸富五车双眼阔，谁是天涯知己。

醉帽风前，吟鞭柳外，暗洒英雄涕。鹏飞何日，佳音频望双鲤。

作者简介：熊琏，字商珍，号澹仙，又号茹雪山人，如皋人。有《澹仙诗钞》。